Vyf vas oor miljoene se beweerde Covid-19-bedrog(Foto: Facebook) Vyf verdagtes, twee vroue en drie mans, tussen 25 en 68 jaar oud, is Saterdagoggend vroeg in hegtenis geneem deur die Gautengse direktoraat vir prioriteitsmisdaadondersoeke (die Valke). Dit volg ná ŉ intensiewe ondersoek oor ŉ saak wat by Brooklyn-polisiestasie in Pretoria aanhangig gemaak is en met die Werkloosheidsversekeringsfonds (WVF) se Ters-voordeel verband hou, het kol. Katlego Mogale, woordvoerder van die Valke, gesê. Die ondersoek het beamptes na verskeie huise in Soshanguve, Atteridgeville en Mamelodi in Pretoria gelei. Vyf voertuie, insluitend ŉ Range Rover Evoque, is tydens die inhegtenisnemings gekonfiskeer, insluitend ander items wat vermoedelik “gekoop is met geld wat nie aan die verdagtes behoort het nie”, het Mogale bygevoeg. Die verdagtes sal na verwagting Maandag in die Pretoriase handelsmisdaadhof verskyn op aanklag van bedrog, diefstal en geldwassery. “Hul name mag nog nie bekend gemaak word nie. Die saak hou verband met R5,7 miljoen se WVF-fondse wat vir 1 400 werkers bedoel is wat deur die afsonderingsperiode geraak is. Die geld is na bewering op ŉ bedrieglike wyse in die bankrekening van ŉ werker inbetaal.” Die geld is daarna binne vyf dae na vriende en sakevennote van die ontvanger versprei. Die Batebeslagleggingseenheid en die WVF het die saak ondersoek en 28 bankrekeninge is intussen gevries in verband met die bedrieglike transaksie. Lt.genl. Godfrey Lebeya, nasionale hoof van die Valke, het die beamptes geloof vir die inhegtenisnemings.